निकत्तें तुळशीचें लग्न जाता थंय आसा, रघूक लग्नाचीं आमंत्रणां येवपाक लागलीं. रघू ताच्या वाड्यार सामको फामाद. वाड्या वयले चुकून कोण तरी ताका वळखनासलो. ताणें सगळ्यां कडेन बरेपण जोडिल्लें, म्हणून कोणूच ताका आमंत्रण चुकय नाशिल्लो. रघू तकलेंत बरो हुशार. सभावान मातसो तापट पूण मोगाळ. कोणूय ताचे वाटेक गेलो, जाल्यार तो कोणाक आयकना. ताचो सख्खो भाव पांडू मात ताज्या सामको विरुद्ध. पांडू सामको भोळो आनी शांत सभावाचो. इतले की उलयताना लेगीत ताच्या तोंडांतल्यान उतरांच सुटनात. तो इतलो आज्ञाकारी की आपल्या भावाच्या उतरा भायर केन्ना वचना. पांडू फकत वयान व्हडलो, पूण अकलेन व्हडलो रघू.
 दोगूय भाव आंकवार. हो हाका जाल्यार तो ताका, एका घरांत हे दोगूच रावतात. रघू कामाक वता जाल्यार पांडू घरांतलीं कामां सांबाळटा. खंयचेय कार्यावळीक जर आमंत्रण आयलें जाल्यार दोगूय बरोबर वतात. देवळांत म्हण, कोणाच्या लग्नाक म्हण, कोणाल्या वाडदिसाक म्हण, जाल्यार कोणाल्या घरप्रवेशाक, पांडू आनी रघूची हजेरी आसतालीच.
 एक दीस दोगांकूय कामतील्या लग्नाचें आमंत्रण आयलें. मिस्टर कामत मुद्दम आपल्या चल्याच्या लग्नाक सांगपाक आयलो. वतां वतां ताणें म्हणिल्लें, "रघू, लग्नाक येवपाचें हा. नोव्हेंबराचे पंचवीस तारखेक रामनाथी लग्न, पांडूकूय घेवन यो. " दोगूय लग्नाक वचूंक बरें उमेदी आशिल्ले.
 घडयाळीचो धाकलो कांटो बारा आनी एकाच्या मदीं पाविल्लो आनी व्हडलो कांटो णवाचेर. पांडू आनी रघू लग्नाच्या होला भायर पाविल्ले. ते पावता म्हणल्यार पावसानूय विसव घेतिल्लो. "चल सारकी वेळार पावलीं आमी" रघून रेनकोट काडून, स्कुटरीच्या डिक्कीन घालत म्हणलें, "आरे म्हजें तोंड कितें पळयता? असोच येतलो भितर रेनकोट घालून? " रघून फुडें म्हणलें. भावान रेनकोट काडलो. पळयत जाल्यार कितें? रेनकोटा पोंदा बानयन आनी घरांतली चड्डी.
 रघून बरो वेळ विचार केलो मागीर पांडूच्या भुजार हात दवरून म्हणलें, "आतां इतल्या पयस लग्नाक आयल्याच न्ही, म्हणून हांव कामत बाबाक तोंड दाखोवन येतां. तूं हो रेनकोट घालून हांगाच बस. हांव रोखडो जेवन येतां. " "आनी हांव उ. . उपाशी तर? " पांडून विचारलें. "तुका मागीर वाटेर बिरयाणी घेवया रे. " रघून म्हणलें. रघू बरो वोर्राद लग्नाक गेलो आनी बाबडो पांडू एकलोच रेनकोट घालून एका झाडा पोंदा मूस मारत बसलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 